钦定古今图书集成/理学汇编/文学典/第006卷 > 容斋随笔 > 《解释经旨》
## 钦定古今图书集成/理学汇编/文学典/第006卷 > 容斋随笔 > 《解释经旨》

解释经旨，贵于简明，惟孟子独然。其称《公刘》之诗“乃
积乃仓，乃裹糇粮，于橐于囊，思戢用光，弓矢斯张，干
戈戚扬，爰方启行”，而释之之词，但云“故居者有积仓，
行者有裹粮”也，然后可以爰方启行。其称《烝民》之诗
“天生烝民，有物有则，民之秉夷，好是懿德”，而引孔子
之语以释之，但曰“故有物必有则，民之秉夷也，故好
是懿德。”用两“故”字，一“必”字，一“也”字，而四句之义昭然。
彼训曰“若稽古”，三万言真可覆酱瓿也。